Moţiunea de cenzură anunţată de PNL ar urma să fie depusă zilele următoare, însă partidele de opoziţie nu au încă un program de guvernare concret. PNL anunţă că un guvern nou nu poate să se afle în logica unei guvernări normale ci în cea a unui guvern de tranziţie „care să oprească acest dezastru în economie şi apoi să ducă economia în direcţia corectă”. USR insistă să refuze guvernarea, iar Victor Ponta a oferit singurul nume de premier pentru schimbarea Vioricăi Dăncilă.

Deși moțiunea de cenzură urmează să fie depusă și votată în următoarele săptămâni, partidele de opoziție nu au încă un plan concret privind un program de guvernare în cazul în care Guvernul Dăncilă ar fi demis. Doar Ludovic Orban anunța în urmă cu o săptămână că își dorește eliminarea scutirilor de taxe pentru cei care lucrează în domeniul IT.

Contactat de Digi24.ro, senatorul PNL Florin Cîțu, specialistul partidului în economie, a declarat că un posibil guvern PNL după succesul moțiunii de cenzură ar asigura doar o „guvernare într-o situație de criză și atunci va fi un pachet de măsuri care să readucă economia în direcția corectă”.

„Sunt măsuri care sunt vitale dar nu vorbim de un program de guvernare clasic pentru că nu este vorba de așa ceva, e vorba de a stopa dezastrul și de a corecta unele dintre măsuri”, a explicat Cîțu pentru Digi24.ro. Printre măsurile concrete pe care PNL le are în vedere după intrarea la guvernare ar fi „eliminarea supraaccizei la carburanti, suprataxarea contractelor part-time, OUG 114, toate acele elemente negative care afectează sistemul bancar pentru administratorii de pensii, deci toate acestea sunt prioritare în ceea ce priveşte economia”, a spus Cîțu.

Despre existența unui program efectiv redactat, senatorul PNL spune că nu există încă dar că „atunci când vom intra la guvernare se va lua o decizie și vom avea un vot în BEX”.

Al doilea partid de opoziţie din Parlament, USR, nu-şi doreşte intrarea la guvernare dar va sprijini un guvern minoritar non-PSD în Parlament, însă are anumite aşteptări de la un astfel de guvern. Claudiu Năsui, deputat USR, a declarat pentru Digi24.ro că un posibil guvern minoritar ar trebui să îndeplinească câteva criterii: „Susţinerea iniţiativelor noastre de până acum, cea mai faimoasă fiind «fără penali» şi o politică economică care să rezolve partea aceasta cu deficitul. Adică noi încă mergem pe nişte deficite absolut enorme, pe nişte cheltuieli curente care pur şi simplu au explodat, adică măcar să facă (n.r. - noul guvern) stabilizarea cheltuielilor publice, măcar stabilizarea, nu cerem prea mult”. Năsui e de acord, însă, că guvernul „nu poate fi decât unul de tranziţie” şi că e nevoie de „alegeri anticipate cât mai repede”.

Totuși, în timp ce PNL nu are un program de guvernare, USR şi-ar asuma, în cadrul unei guvernări proprii, următoarele măsuri economice, conform unui document de pe site-ul partidului:

Eliminarea supraimpozitării muncii cu normă parţială

CAS progresiv în funcţie de vârstă

Obiectiv pe termen mediu reducerea CAS la 20%

Scutire de impozit pe venitul salariaţilor în sectoarele cu evaziune fiscală ridicată şi muncă la negru

Scutire de impozite şi contribuţii pentru al doilea job

Scutire de impozit pe venit până la un salariu minim

Facilitate fiscală pentru firmele care investe în dezvoltarea profesională a angajaţilor

Recunoaşterea automată a calificărilor obţinute în alte state şi în România

Eliminarea birocraţiei pentru obţinerea primei de instalare.

Eliminarea regulilor care îngreunează iniţiativa privată

Birocraţia corelată cu talia firmei

Dematerializarea sediului social

Fără creşteri de taxe şi impozite

Fără incertitudine fiscală

Fără popriri abuzive

Fără dosare şi cozi la ghişee

Implementarea legii holdingurilor

Punerea în practică a testului IMM în evaluarea preliminară a viitoarelor acte normative

Digitalizarea interacţiunii cu statul român

Deschiderea unei întreprinderi să se poată face în întregime online

Implementarea cărţilor electronice de identitate

Toate declaraţiile fiscale să poată fi făcute în întregime online

Aderarea României la zona Euro

Reducerea deficitului structural

Îndatorare publică numai pentru investiţii în infrastructură

Prioritizarea investiţiilor publice astfel încât să eliminăm investiţiile publice ineficiente

Eliminarea pensiilor speciale

Eliminarea nepotismelor din administraţia publică, reducerea numărului de şefi, reducerea costurilor şi digitalizarea instituţiilor statului

Eliminarea supra-accizei pe carburanţi

Obţinerea statutului de piaţă emergentă

Încurajarea contribuţiei voluntare la pilonul 3 de pensii

Transparentizarea bugetelor de stat şi locale

Acces uşor şi transparent la achiziţii publice

O economie curată

Reorganizarea sistemului de transport şi de distribuţie de energie

Investiţii în infrastructura energetică

Sprijinirea industriei de componente pentru autovehicule electrice

Finanţare europeană prin platforma regiunilor carbonifere în tranziţie

Atragerea de investiţii prin planul Juncker

Listarea la bursă a companiilor din energie

Folosirea banilor din gazele offshore pentru investiţii private în petrochimie prin Pilonul 2

Încurajarea industriilor care folosesc gazul natural ca resursă

Regândirea modului în care este sprijinită producţie de energei regenerabilă

Modernizarea infrastructurii energetice a României

Promovarea proiectelor de interconectare transfrontalieră în sectorul gazelor şi electricităţii

Simplificarea şi stimularea conectării la reţelele de gaze naturale

Digitalizarea reţelelor de curent electrice

Retehnologizarea centralelor pe cărbune

Investiţii în generarea de energie termică pe bază de gaze naturale

Combaterea sărăciei energetice

Încurajarea integrării în piaţa europeană a exportatorilor români

Victor Ponta, liderul Pro România a anunţat că partidul său va vota moţiunea de cenzură dar că nu o va semna. Pro România a mai anunţat şi propunerea pentru înlocuitorul Vioricăi Dăncilă: fostul ministru al educaţiei Sorin Cîmpeanu. Şi liderul UDMR, Hunor Kelemen a precizat că „parlamentarii Uniunii sunt pregătiţi să susţină o moţiune de cenzură”, dar că din punct de vedere matematic nu există o majoritate nici cu voturile lor.